送陳表道宰南豐
作者：樓鑰
朝代：宋

paragraphs: 與客出西郊，送子之南旴。
子爲名父子，才器真璠璵。
乃翁老從臣，循吏追兩都。
益公工擬人，謂比王仲舒。
積善必餘慶，于公大門閭。
子能傳家學，何止讀父書。
執喪真有聞，孺慕久不渝。
彈琴不成聲，西上何徐徐。
文場嘗得雋，一跌重歎吁。
通籍金閨中，夷庚因少迂。
邑中有三曾，聲名照堪輿。
士夫秀而文，比屋多爲儒。
萬里此發軔，胸中有全模。
將別更求言，老馬從問途。
乃翁同汪出，親誼崇終初。
以規不以頌，不自知其愚。
民社非細事，况此壯大區。
不飲第一策，精神長有餘。
以此奉塵剎，以此當萬殊。
何官不可爲，禍福皆在吾。
劇邑最爲難，謹畏可無虞。
試看悔吝者，實惟予之辜。
民力久已困，未免索稅租。
欲如古什一，攻瑟難吹竽。
古意行今法，自應知樂輸。
有弊勿遽革，有姦毋亟鋤。
責己重以周，檢束到錙銖。
兩脚踏實地，處事隨精粗。
頑不在斯民，猾不在吏胥。
苟以明恕行，久之定交孚。
爲善無近名，實著名與俱。
飲啄信前定，富貴不容圖。
三年報政成，明時其舍諸。
老我世無用，情親肯自疎。
盡此一盃酒，惘然摻子袪。
相依忽成別，加餐意何如。